《喜湖南诸路大捷和学士李容斋前辈韵二首 其二》
清代·王顼龄

筹边屹屹建高楼，两岸灰飞赤壁舟。首恶暂稽军鼓衅，遗俘难免槛车幽。

早擒孟获趋滇水，急断卢循入广州。万里长江消坼堠，直从楚尾至吴头。

作者简介：（1642—1725）清江苏华亭人，字颛士，又字容士，号瑁湖，晚号松乔老人。康熙十五年进士。十八年，举博学鸿儒，试一等，授编修。历侍讲、侍讲学士、礼部侍郎，至武英殿大学士。在职以“安静”称。雍正间，加太子太傅。卒谥文恭。有《世恩堂集》。